Euroopan parlamentin ja neuvoston päätös N:o 1919/2002/EY, tehty 21 päivänä lokakuuta 2002, yhteisön maataloustilastojen parantamisesta tehdyn neuvoston päätöksen 96/411/EY muuttamisesta



Virallinen lehti nro L 293 , 29/10/2002 s. 0005 - 0006



Euroopan parlamentin ja neuvoston päätös N:o 1919/2002/EY, tehty 21 päivänä lokakuuta 2002, yhteisön maataloustilastojen parantamisesta tehdyn neuvoston päätöksen 96/411/EY muuttamisesta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 285 artiklan 1 kohdan, ottavat huomioon komission ehdotuksen(1), noudattavat perustamissopimuksen 251 artiklassa määrättyä menettelyä(2), sekä katsovat seuraavaa: (1) Neuvoston päätöksen 96/411/EY(3) tarkoituksena on saada yhteisön maataloustilastot vastaamaan paremmin yhteisön maatalouspolitiikan uudistamisesta johtuvaa tiedontarvetta. (2) Päätöksen 96/411/EY täytäntöönpanon edistymistä koskevassa komission Euroopan parlamentille ja neuvostolle osoittamassa kertomuksessa annetaan myönteinen kuva tämän päätöksen soveltamisesta. (3) Kansallisten tilastojärjestelmien mukauttamista yhteisen maatalouspolitiikan kehityksestä johtuviin tarpeisiin ei ole vielä saatettu päätökseen. (4) Yhteisen maatalouspolitiikan sisäinen kehitys, laajentuminen itään ja monenvälisten kauppaneuvottelujen uuden kierroksen alkamiseen liittyvät ulkoiset tekijät ovat perusteena vaatimukselle, jonka mukaan tilastolliset tarpeet olisi yksilöitävä paremmin, ja tarvittaessa olisi täydennettävä voimassa olevaa säädöskehystä, jossa määritellään ne yhteistä maatalouspolitiikkaa koskevat tilastotiedot, jotka jäsenvaltioiden on toimitettava komissiolle. (5) Ehdotuksessa yhteisön tilasto-ohjelmasta vuosiksi 2003-2007 koskevaksi Euroopan parlamentin ja neuvoston päätökseksi(4) suositellaan niiden toimien jatkamista, joiden tarkoituksena on parantaa nykyisiä maataloustilastoja ja suunnitella tulevaa kehitystä, jotta voitaisiin vastata yhteisen maatalouspolitiikan tarpeisiin. (6) Päätöksellä 96/411/EY käyttöönotetun välineen ansiosta on voitu edistää yhteisön maataloustilastojärjestelmän mukauttamista yhteisön maatalouspolitiikan edellyttämien tilastotietojen muuttuviin tarpeisiin. Prosessia ei ole kuitenkaan vielä saatettu päätökseen. On siis syytä muuttaa päätöstä 96/411/EY tämän prosessin jatkamiseksi, OVAT TEHNEET TÄMÄN PÄÄTÖKSEN: 1 artikla Muutetaan päätös 96/411/EY seuraavasti: 1) Korvataan 3 artiklassa ilmaisu "vuosina 2000-2002" ilmaisulla "vuosina 2003-2007". 2) Korvataan 6 artiklan 4 kohta seuraavasti: "4. Rahoituspuitteet tämän ohjelman toteuttamiseksi vuosina 2003-2007 vahvistetaan 5 miljoonaksi euroksi. Budjettivallan käyttäjä myöntää vuotuiset määrärahat rahoitusnäkymien rajoissa." 3) Korvataan 11 artiklassa oleva vuosiluku "2002" vuosiluvulla "2007". 4) Poistetaan 11 artiklasta ilmaisu "ja pysyvää maataloustilastokomiteaa kuultuaan". 2 artikla Tämä päätös tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. 3 artikla Tämä päätös on osoitettu kaikille jäsenvaltioille. Tehty Luxemburgissa 21 päivänä lokakuuta 2002. Euroopan parlamentin puolesta Puhemies P. Cox Neuvoston puolesta Puheenjohtaja M. Fischer Boel (1) EYVL C 126 E, 28.5.2002, s. 403. (2) Euroopan parlamentin lausunto, annettu 3. syyskuuta 2002 (ei vielä julkaistu virallisessa lehdessä), ja neuvoston päätös, tehty 14. lokakuuta 2002. (3) EYVL L 162, 1.7.1996, s. 14, päätös sellaisena kuin se on viimeksi muutettuna Euroopan parlamentin ja neuvoston päätöksellä N:o 2298/2000/EY (EYVL L 263, 18.10.2000, s. 1). (4) EYVL C 75 E, 26.3.2002, s. 274.